Zora Dubljević

**Zora Dubljević** (7. august 1938, Sarajevo, Kraljevina Jugoslavija) jedna je od najpopularnijih pjevačica tradicionalne bosanskohercegovačke sevdalinke iz 1960-ih i 1970-ih. U početku njene pjevačke karijere (od 1962. godine) snimala je ploče za zagrebačku izdavačku kuću Jugoton, a kasnije i za beogradski PGP RTB, koje su dostigle zlatne tiraže.

Njene najuvjerljivije pjevačke izvedbe vežu se za stare pjesme nepoznatih autora. Najpoznatije pjesme koje je pjevala su: "Sjajna zvijezdo", "Na ašikuj, Mujo", "Oj, Mjeseče, bekrijo", "Ti si pjesma srca moga", "Veni, moja ljubavi".

## Biografija i muzička karijera 
Zora Dubljević rođena je 7. augusta 1938. godine u Sarajevu, gdje je završila osnovnu školu, gimnaziju i pravni fakultet Univerziteta u Sarajevu. Sevdalinku je zavoljela od ranog djetinjstva, slušajući pjevanje Fatime Poriječanin ("Ja imadoh pet sinova k’o pet gorskih vila"), kao i pjesme drugih izvođača koje je pjevala. To joj je bio motiv i poticaj za vlastitu pjevačku karijeru. 
U početku pjevala je u svim prilikama: na malim okupljanjima prijatelja i rodbine, na školskim zabavama, a kao srednjoškolka u Kulturnom društvu "Miljenko Cvitković", i kao učenica KUD-a "Slobodan Princip Seljo". Kroz članstvo u ovim udruženjima nastavila je da se pjevački obrazuje i sve više unapređuje svoje glasovne sposobnosti i repertoar. Udruženje "Slobodan Princip Seljo" bilo je rasadnik talenata budućih vrhunskih izvođača sevdalinke.
Pored nje, tu su pjevali: Safet Isović, Jerlagić, Berberović, Himzo Polovina, Zehra Deović i drugi. Godine 1958. prijavila se na audiciju na Radio Sarajevu i bila primljena. Njene pjesme i njen glas na radiju bili su prepoznatljivi, te je za kratko vrijeme postala miljenica publike, izuzetno popularna i tražena pjevačica tokom 1960-ih i 1970-ih.

Njena rastuća popularnost nije promakla odgovornima u zagrebačkom "Jugotonu", koji su joj ponudili da snimi muzički album. Prva ploča nastala je u saradnji sa Ismetom Alajbegovićem "Šerbom", koji je komponirao muziku za pjesmu "Oj mjeseče bekrijo", a tekst je napisao Nikola Škrba. Ova ploča prodata je za kratko vrijeme u rekordnom tiražu od preko 100.000 primjeraka i osigurala prvu zlatnu ploču u Bosni i Hercegovini. Pažljivo i istrajno prikupljala je izvorne narodne pjesme koje su činile osnovu njenog pjevačkog repertoara. Ovakav pristup muzici, uz njeno kvalitetno pjevanje tradicionalnih sevdalinki, bili su cijenjeni u to vrijeme na prostorima bivše Jugoslavije.

## Festivali 
* Ilidža 1964 – "Prva ljubav" (nagrađena pjesma)
* Ilidža 1966 – "Oh, da ti je samo znati" / "Imam tebe jedinoga sina"
* Ilidža 1967 – "Stalno sanjam tvoje oči"
* Ilidža 1968 – "Kad opada žuto lišće"
* Ilidža 1969 – "Proklet da je život cijeli"
* Ilidža 1970 – "Veni, moja ljubavi"
* Ilidža 1971 – "Nemoj da se čudiš"
* Beogradski sabor 1971 – "Idi, idi od mene, dragi"
* Ilidža 1972 – "Svi me momci vole"

## Diskografija 
* Oj, mjeseče bekrijo (album EP, 1962)
* Pjesme iz Bosne (singl ploča, 1963)
* Ne ašikuj, Mujo (album EP, 1964)
* Prva ljubav (album EP, 1965)
* Šećer Mujo (album EP, 1967)
* Sjajna zvijezo, gdje si sinoć sjala (album EP, 1967)
* Utješi me sejo mila (album EP, 1968)
* Uvela je ljubav (singl ploča, 1970)
* Veni, moja ljubavi (singl ploča, 1970)
* Idi, idi od mene dragi (singl ploča, 1971)
* Prva ljubav (album, 1971)
* S drugom moram da te dijelim (singl ploča, 1972)
* Ti si pjesma srca moga (singl ploča, 1972)
* Moje pismo (singl ploča, 1975)
* Ja krijem da volim (singl ploča, 1978)
* Ti si mi sve (album, 1984)
* *Folk zvijezda zauvijek* (kompilacija, 2014)

## Izvori 
Kategorija:Biografije, Sarajevo
Kategorija:Rođeni 1938.
Kategorija:Bosanskohercegovačke pjevačice
Kategorija:Sevdalije
Kategorija:Živi ljudi